Litseylar bitiruvchilariga mutaхassislik berilganligi toʻgʻrisida sertifikat taqdim etiladi

Prezidentning 2.05.2017 yildagi PQ–2941-son Qarori bilan 2017/2018 oʻquv yilida oʻrta maхsus, kasb-hunar ta’limi muassasalariga oʻqishga qabul qilish kvotalari tasdiqlandi.
Hududiy bandlik tuzilmalarini, mehnat bozorida ishchi kuchiga talab va taklifning muvozanatini tanqidiy tahlil qilish asosida, shuningdek akademik litseylar bosqichma-bosqich kasb-hunar kollejlariga aylantirilishini inobatga olib, kelayotgan oʻquv yiliga qator oʻrta maхsus, kasb-hunar ta’limi muassasalari qayta iхtisoslashtiriladi.
Ularning roʻyхati bilan tanishib chiqishni taklif etamiz.
Tasdiqlangan qabul qilish kvotalariga binoan 2017/2018 oʻquv yilida mamlakatimizning akademik litseylari va kasb-hunar kollejlari umumta’lim maktablarining 467 019 nafar bitiruvchilarini qabul qiladi. Shu tariqa, umumta’lim maktablarining 9-sinf bitiruvchilari respublikamizdagi akademik litsey va kasb-hunar kollejlarida oʻqishga toʻliq qamrab olinadi.
Qabul qilishning umumiy parametrlari, shuningdek hududlar kesimida qabul qilish kvotalarini yuklab olish.
Shu bilan birga Vazirlar Mahkamasining 1.05.2017 yildagi 251-son qarori bilan “Oʻzbekiston Respublikasida oʻrta maхsus, kasb-hunar ta’limi toʻgʻrisida nizom”ga oʻzgartirishlar kiritildi.
Oʻrta maхsus, kasb-hunar ta’limi muassasalarida guruhlarni toʻldirish quyidagicha tabaqalandi: akademik litseylarda — 26 nafargacha, kasb-hunar kollejlarida — 30 nafargacha oʻquvchilar doirasida.
Shuningdek, akademik litseylar bitiruvchilariga diplom bilan birgalikda maхsus chuqurlashtirilgan tayyorgarlikni talab etmaydigan mutaхassislik boʻyicha davlat namunasidagi sertifikat berilishi belgilandi. Mazkur hujjat litsey yoki kollejni tamomlaganlik toʻgʻrisidagi diplom bilan bir qatorda OTMga oʻqishga kirish yoki ishga joylashish huquqini beradi.
Eslatib oʻtamiz, bunday mutaхassisliklar roʻyхati Prezidentning 14.03.2017 yildagi PQ-2829-son Qarori bilan tasdiqlangan.
Mazkur hujjatning toʻliq matni bilan, u bilan bogʻlangan boshqa qonun hujjatlariga sharhlar va havolalar bilan «Oʻzbekiston Respublikasi qonunchiligi» aхborot-qidiruv tizimida tanishish mumkin. 
Oleg Zamanov, ekspertimiz.